Document ID: /roh_data/filtered/fineweb-2-filterrobots_roh.jsonl.gz/39530

Viandar – quai vul dir far adatg: Betg be adatg sin las muntaneras da nursas pervia dals chauns da protecziun, ma er sin vatgas mamma. Sin las alps pasculeschan numnadamain adina dapli vatgas mamma, e pervia dal luf vegnian quellas adina pli malruassaivlas e pli agressivas, din ils purs. I vegn adina pli stretg sin las alps.
En Surselva è perquai daventada activa ina gruppa da purs e turistichers. En il territori da l'Arena Alva vulan els empruvar dad evitar conflicts tranter il turissem e l'agricultura e da dar dapli segirtad als viandants – e quai cun insatge nov.
Alp Tracker – tecnologia nova per evitar situaziuns privlusas
Graubünden Hike ha inizià in project da pilot. Ils purs monteschan a las vatgas mamma emetturs da GPS. Cun ina app, che vegn sviluppada uss, pon ils viandants adina guardar nua ch'il muvel è e tscherner lura la ruta la pli segira.
Questa stad pon purs e turistichers far las emprimas experientschas cun il sistem.